SKRIFTLIG FORESPØRGSEL E-0823/01

af Michl Ebner (PPE-DE) til Kommissionen

(19. marts 2001)

Om: Behandling af rå mælk

I betragtning af, at der forestår en fuldstændig revision af forordningerne inden for levnedsmiddelhygiejne, og at der er bestræbelser i gang for at tillade behandling af rå mælk hos mælkeproducenten (f.eks. mikrofiltrering) anmodes Kommissionen om følgende oplysninger:

- Er Kommissionen klar over, at dette kan bevirke, at en kvalitetsstørrelse, der er udtryk for yversundhed og flokkens generelle sundhedstilstand, på legal vis kan fjernes, og at landmanden derved kan

foregøgle en ikke-eksisterende kvalitet af ubehandlet mælk, mens aftageren af ubehandlet mælk kan blive snydt i forbindelse med betalingsprogrammer for kvalitetsmælk?

- På baggrund af disse kendsgerninger anmodes Kommissionen om at oplyse, om den på trods heraf fremover inden for produktion af ubehandlet mælk vil tillade behandling (f.eks. mikrofiltreringsforandring af indholdet af naturlige mælkebestanddele som f.eks. celletallet)?

Samlet svar afgivet på Kommissionens vegne af David Byrne på skriftlige forespørgsler E-0823/01 og E-0824/01

(27. juni 2001)

Mikrofiltrering er en teknologi, der gør det muligt ved hjælp af mere eller mindre gennemtrængelige membraner at udskille biokemiske eller biologiske mælkebestanddele på grundlag af deres størrelse. For at være effektive ledsages de fleste mikrofiltreringsprocesser af en opvarmning til over 40 °C, hvilket ikke passer sammen med definitionen af rå mælk. Processen er desuden vanskelig at etablere på bedriften.

I udkastet til forenkling af veterinærreglerne, som det ærede medlem henviser til, foreslås følgende definition på rå mælk: mælk, der ikke er blevet opvarmet til over 40 °C; der kan udføres behandlinger som homogenisering og standardisering, der har indflydelse på mælkens kvalitet.

Definitionen betyder ikke, at mikrofiltrering kan anvendes til at ændre mælkens bakterieflora og give et falsk indtryk af mælkens oprindelige hygiejnekvalitet. I udkastet til bestemmelserne indføres der endvidere krav om, at man i primærproduktionen skal benytte sig af vejledninger i god praksis, som skal hjælpe producenterne med risikostyringen i denne fase, der er afgørende for mælkens sikkerhed og sundhed.

Der findes ganske vist ikke metoder, der direkte kan påvise, at mælk er blevet mikrofiltreret, ligesom der findes metoder, der kan påvise pasteurisering eller sterilisering, men hvis en producent anvender mikrofiltrering, skal han gøre rede herfor i forbindelse med myndighedernes kontrol. Han skal f.eks. fremlægge data om hygiejnestyringen på bedriften, det lægelige og hygiejnemæssige tilsyn med besætningen og resultaterne af de mikrobiologiske analyser af mælken før afhentningen. Disse resultater skal ligge under de grænser, der er anført i forslaget til EF-bestemmelser, både hvad angår normer og mikrobiologiske kriterier, indtil der fastsættes normer i mere specifikke bestemmelser om kvaliteten af mælk og mejeriprodukter. Kommissionen er orienteret om, at der i visse medlemsstater er forberedende arbejde i gang mellem repræsentanter for mejerisektoren og producenterne med henblik på at foreslå de pågældende medlemsstaters

repræsentanter i Rådet en ændring af definitionen af rå mælk, der stemmer overens med den foreslåede definition. Formålet med deres arbejde er at give forbrugerne udtømmende oplysninger om, hvordan mælken behandles.

Denne fremgangsmåde kan måske ledsages af et forslag om mærkning, der modsvarer det, der gælder for varmebehandlet mælk, hvor forbrugerne i dag let genkender f.eks. pasteuriseret mælk og ved, hvad det betyder.